În data de 28 martie, polițiștii zălăuani, sub supravegherea unui procuror din cadrul Parchetului de pe lângă Judecătoria Zalău, au efectuat două percheziții domiciliare în Zalău, într-un dosar de cercetare penală pentru săvârșirea infracțiunii de camătă. În urma cercetărilor, s-a constatat că începând cu anul 2021, un zălăuan ar fi acordat împrumuturi în bani, cu dobândă. Bărbatul a fost prins în flagrant delict, având asupra sa 8.500 de lei, bani despre care există suspiciunea că reprezintă unul dintre împrumuturile acordate, precum și dobânda aferentă. În urma perchezițiilor efectuate au fost descoperite și ridicate, în vederea continuării cercetărilor, mai multe bunuri și sume de bani.
Polițiștii Biroului de Investigații Criminale continuă cercetările, sub supravegherea unui procuror din cadrul Parchetului de pe lângă Judecătoria Zalău, în vederea documentării întregii activități infracționale a persoanei în cauză. Zălăuanul cercetat a fost deja reținut, pentru 24 de ore, în Centrul de Reținere și Arestare Preventivă al IPJ Sălaj, urmând ca în data de 29 martie să fie prezentat unui procuror din cadrul Parchetului de pe lângă Judecătoria Zalău, în vederea dispunerii măsurilor legale care se impun.